<classify> MKUU wa Majeshi ya Ulinzi CDF, Jenerali Venance Mabeyo amesema jeshi linafuatilia kauli tata zenye lengo la kuleta uchochezi na kuvuruga amani ya nchi.Jenerali Mabeyo ameitoa kauli hiyo jana jijini hapa wakati wa kuelezea ushiriki wa vikosi vya ulinzi na usalama katika ujenzi wa majengo katika Mji wa Serikali Mjini hapa ambazo jana Rais John Magufuli aliuzindua.Nikuhakikishie tupo imara na tunafuatilia kauli tata zenye kuashiria ishara za uchochezi wa machafuko ndani ya taifa. Tupo tayari kukabiliana na uchochezi wa aina yeyote, alibainisha Jenerali Mabeyo.Aidha, alimhakikishia Rais Magufuli kuwa mipaka ya nchi ipo shwari na Tanzania haina migogoro na mataifa jirani. Ila kuna migogoro kwenye nchi jirani ambayo inaweza kuhamasisha uvunjifu wa amani, lakini ni kuhakikisha jeshi lipo tayari kulinda nchi, alisema.Pia alimpongeza Rais Magufuli kwa kuzindua makazi ya watumishi wa Ikulu na ofisi za watumishi ambazo jeshi limeshiriki kujenga.Nakumbuka mwaka jana ulitupa majukumu ya kujenga nyumba pamoja na ukuta wa Ikulu, Chamwino, lakini pia ulituelekeza kujenga nyumba 41 za watendaji Ikulu na eneo la tatu ni kujenga nyumba za serikali, alibainisha.Alisema jeshi limeshiriki kujenga majengo ya wizara 10, huku Jeshi la Kujenga Taifa JKT likijenga majengo ya wizara sita na majengo ya wizara nne kupitia Shirika la Mzinga.Alisema kutokana na vikosi vya jeshi kutekeleza miradi hiyo, jeshi limeokoa Sh bilioni 2.1 baada ya kutumia Sh bilioni tano na kuwa kama kazi hiyo ingetekelezwa na wakandarasi basi yangegharimu zaidi ya Sh bilioni 7.1.Alisema kazi hiyo ilitekelezwa katika mfumo wa kioperesheni kwa kutumia kanda saba za kijeshi. Jukumu uliotukabidhi limekamilika kwa weledi mkubwa.Utekelezaji wa majukumu hayo umedhihirisha mambo muhimu kama uwezo wa JWTZ kutumia wataalamu wake pamoja na vijana wa JKT, kutekeleza majukumu yake kwa weledi, nidhamu na ufanisi wa hali wa juu, alisema. Pia alisema jeshi limeonesha nidhamu ya uchapakazi, umahiri, weledi na utekelezaji majukumu linapokabidhiwa.Jenerali Mabeyo alimuomba Rais Magufuli kuwaangalia kwa jicho la pekee vijana wa JKT walioshiriki ujenzi huo. Kutokana na kazi iliyofanyika, Rais Magufuli ameagiza vijana wa kujitolea kwenye Jeshi la Kujenga Taifa JKT walioshiriki kujenga majengo ya wizara kwenye Mji wa Kiserikali, nyumba za watumishi Ikulu, Dodoma pamoja uzalishaji kwenye Kiwanda cha Mahindi JKT Mlale, waajiriwe kwenye vyombo vya ulinzi na usalama.Rais Magufuli pia amempandisha cheo kuwa Brigedia Jenerali, Kanali Charles Mbuge aliyekuwa kiongozi wa ujenzi kwenye operesheni ya ujenzi wa majengo hayo na ukuta unaozunguka migodi ya tanzanite, Mirerani, Simanjiro  <topic>: KITAIFA 